**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  16 – 9 – 2024

**ΑΜΑΡΟΥΣΙΟΥ Αρ. Πρ.:** 233

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ.Ο.Ε.,**

**Συλλόγους Εκπ/κών Π. Ε. της χώρας**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**στους αγωνιστές του κινήματος κατά των πλειστηριασμών λαϊκής κατοικίας**

Το Δ.Σ. του Συλλόγου Εκπ/κών Π. Ε. Αμαρουσίου εκφράζει τη συμπαράσταση και την αλληλεγγύη του στον **δάσκαλο Ηλία Σμήλιο**, γραμματέα του Ζ΄ Συλλόγου Εκπαιδευτικών Π.Ε. Θεσσαλονίκης και Δημοτικό Σύμβουλο Αμπελοκήπων-Μενεμένης και τον **δικηγόρο Ζήση Κλεισιάρη**, πρ. μέλος του Δ.Σ. του Δικηγορικού Συλλόγου Θεσσαλονίκης, οι οποίοι τη Δευτέρα 23 Σεπτεμβρίου 2024 οδηγούνται για άλλη μια φορά σε δίκη, κατηγορούμενοι για τη συμμετοχή τους στο κίνημα κατά των πλειστηριασμών λαϊκής κατοικίας.

Την ημέρα αυτή εκδικάζεται η **έφεση που κατέθεσαν οι δύο αγωνιστές για την απόφαση του τριμελούς εφετείου πλημμελημάτων τον Ιούνιο του 2022, με την οποία καταδικάστηκαν σε 10 μήνες με τριετή αναστολή(!) επειδή συμμετείχαν σε κινητοποίηση του ΣΥΝΤΟΝΙΣΜΟΥ ΣΥΛΛΟΓΙΚΟΤΗΤΩΝ ΘΕΣ/ΝΙΚΗΣ που έγινε τον Ιούνιο του 2017, για σωθούν δυο σπίτια λαϊκών οικογενειών από τα κοράκια των τραπεζών και των funds**. Χωρίς να λάβουν καθόλου υπόψη όχι μόνο την ακροαματική διαδικασία, κατά την οποία αποδομήθηκε πλήρως το κατηγορητήριο, αλλά ούτε καν τον ίδιο τον νόμο, εισαγγελέας και δικαστική έδρα στήριξαν την καταδικαστική απόφαση σε ένα απόλυτα σαθρό κατηγορητήριο, αγνοώντας το ότι δεν υπήρξε «συναγωνισμός» αφού δεν εμφανίστηκε κανείς για να διεκδικήσει τα πλειστηριαζόμενα σπίτια, ούτε και «παράνομη βία» με βάση τη μαρτυρία του αστυνομικού, μοναδικού μάρτυρα κατηγορίας που εμφανίστηκε στο δικαστήριο!

Αυτό που στην πραγματικότητα δικάστηκε δεν είναι οι δύο αγωνιστές του κινήματος αλλά η ίδια η συλλογική αντίσταση και δράση και γενικά η δυνατότητα κοινωνικοπολιτικής διαμαρτυρίας, καθιστώντας έτσι ολοφάνερο τον πολιτικό χαρακτήρα τόσο της καταδίκης όσο και της νέας δίκης που εντάσσονται στο γενικότερο κλίμα άκρατου αυταρχισμού και σκληρής καταστολής των κοινωνικών αγώνων. Είναι στοιχεία μιας εδώ και χρόνια εξελισσόμενης επιχείρησης εκφοβισμού και φίμωσης του λαού, προκειμένου να αποδεχθεί ως μονόδρομο την κοινωνική βαρβαρότητα, να μάθει να ζει μια ζωή σε δόσεις, στην οποία την μια θα σου λείπει η δουλειά και το ψωμί, την άλλη θα σου αμφισβητούν την πρόσβαση σε υγεία και παιδεία και την τρίτη θα σ’ αφήνουν χωρίς στέγη, μέχρι να εμπεδώσεις πλήρως και αδιαμαρτύρητα τις συνέπειες μιας ακόμη κρίσης, που όσοι τη δημιούργησαν πλουτίζουν, ενώ ο λαός εξαθλιώνεται. Γι αυτό και **η δίκη τους αφορά όλη την κοινωνία, κάθε άνθρωπο που δέχεται τα πλήγματα της αντιλαϊκής κυβερνητικής πολιτικής, ειδικά σήμερα που, μετά από μια μακρά περίοδο ολομέτωπης επίθεσης στα βασικά κοινωνικά δικαιώματα και τις δημοκρατικές ελευθερίες, βλέπουμε τους πλειστηριασμοί και τις εξώσεις να πολλαπλασιάζονται σε φτωχογειτονιές, πόλεις και χωριά από την μια άκρη της χώρας ως την άλλη.**

Το Δ.Σ. του Συλλόγου Εκπ/κών Π. Ε. Αμαρουσίου θεωρεί απαράδεκτο να σύρονται στα δικαστήρια και να καταδικάζονται όσοι υπερασπίστηκαν τη λαϊκή κατοικία, όταν έχουν πλήρη ασυλία όσοι κατακλέβουν το λαϊκό εισόδημα, κερδοσκοπούν ασύστολα με την ακρίβεια και λυμαίνονται τα δημόσια αγαθά όπως και τα κοράκια των τραπεζών και των funds που ξεσπιτώνουν τον λαό για ν’ αυξήσουν τα κέρδη τους.

**Ζητούμε την άμεση αθώωση από το δευτεροβάθμιο δικαστήριο** των μελών του Συντονισμού Συλλογικοτήτων Θεσ/νίκης Ηλία Σμήλιου και Ζήση Κλεισιάρη **και την πλήρη απαλλαγή τους από κάθε κατηγορία.**

Αγωνιζόμαστε για την **προστασία της λαϊκής κατοικίας** και απαιτούμε την κατάργηση όλου του νομοθετικού πλαισίου για τους πλειστηριασμούς από το 2015 μέχρι σήμερα, την θεσμοθέτηση του ακατάσχετου της πρώτης κατοικίας και τη διαγραφή των λαϊκών χρεών προς τράπεζες, κράτος, δήμους και (πρώην) ΔΕΚΟ.

**Η αλληλεγγύη είναι η ασπίδα των αγωνιστών!**

**Μόνο ο Λαός μπορεί να σώσει τον Λαό!**

